
PATVIRTINTA

Šakių rajono savivaldybės administracijos direktoriaus 2015 m. birželio 30 d. įsakymu Nr. AT-629
Leidimų važiuoti Šakių rajono savivaldybės vietinės reikšmės viešaisiais keliais didžiagabaritėmis ir (ar) sunkiasvorėmis transporto priemonėmis TURĖJIMO kontrolės tvarkos aprašas
I. BENDROSIOS NUOSTATOS

1. Leidimų važiuoti Šakių rajono savivaldybės vietinės reikšmės viešaisiais keliais didžiagabaritėmis ir (ar) sunkiasvorėmis transporto priemonėmis turėjimo kontrolės tvarkos aprašas (toliau – Aprašas) nustato leidimų turėjimo už važiavimą Šakių rajono savivaldybės vietinės reikšmės viešaisiais keliais didžiagabaritėmis ir (ar) sunkiasvorėmis transporto priemonėmis kontrolės tvarką.

2. Šiame Apraše naudojamos sąvokos suprantamos taip kaip jos apibrėžtos Lietuvos Respublikos kelių ir Kelių priežiūros ir plėtros programos finansavimo įstatymuose.

3. Maksimalūs leidžiami transporto priemonių matmenys, leidžiamos ašies (ašių) apkrovos, leidžiamosios bendrosios masės yra patvirtintos Lietuvos Respublikos susisiekimo ministro 2002 m. vasario 18 d. įsakymu Nr. 3-66 „Dėl maksimalių leidžiamų transporto priemonių matmenų, leidžiamų ašies (ašių) apkrovų, leidžiamos bendrosios masės patvirtinimo“.

4. Maksimalūs leidžiami traktorių ir savaeigių mašinų transporto priemonių matmenys, ašių apkrova ir bendroji masė yra patvirtinti Lietuvos Respublikos žemės ūkio ministro 2008 m. liepos 4 d. įsakymu Nr. 3D-373 „Dėl traktorių ir savaeigių mašinų maksimalių leidžiamų transporto priemonių matmenų, ašių apkrovų ir bendrosios masės patvirtinimo“.
5. Didžiagabaritėmis ir (ar) sunkiasvorėmis transporto priemonėmis Šakių rajono savivaldybės vietinės reikšmės viešaisiais keliais, kurių sąrašas patvirtintas Šakių rajono savivaldybės tarybos 2014 m. vasario 27 d. sprendimu Nr. T-56 „Dėl rajono savivaldybės gyvenamųjų vietovių gatvių sąrašo ir rajono savivaldybės vietinės reikšmės kelių sąrašo tvirtinimo“, galima važiuoti tik gavus Šakių rajono savivaldybės (toliau – Savivaldybė) leidimą.

6. Leidimai važiuoti didžiagabaritėmis ir (ar) sunkiasvorėmis transporto priemonėmis vežant nedalomus krovinius išduodami, kai tokių krovinių negalima arba netikslinga vežti kitokiomis transporto priemonėmis. Nedalomas krovinys yra toks krovinys, kurio negalima padalyti į kelis krovinius taip, kad jį vežanti transporto priemonė su kroviniu neviršytų maksimalių leidžiamų matmenų ir (ar) leidžiamos ašies (ašių) apkrovos ir (ar) leidžiamos bendrosios masės.

7. Už važiavimą Šakių rajono savivaldybės vietinės reikšmės viešaisiais keliais didžiagabaritėmis ir (ar) sunkiasvorėmis transporto priemonėmis, skirtomis žmonėms ir (arba) kroviniams keliais vežti, išskyrus Lietuvos Respublikos kelių priežiūros ir plėtros programos finansavimo įstatymo 8 straipsnio 2 dalyje nurodytas didžiagabarites ir (ar) sunkiasvores transporto priemones, mokamas mokestis. Mokesčio dydžiai nustatyti Mokesčio už važiavimą Šakių rajono savivaldybės vietinės reikšmės viešaisiais keliais Lietuvos Respublikoje ir užsienio šalyse, iš jų ir Europos Sąjungos valstybėse narėse, įregistruotomis transporto priemonėmis (jų junginiais), kurių matmenys su kroviniu ar be jo viršija leidžiamus, ir (ar) kai viršijama leidžiama ašies (ašių) apkrova ir (ar) transporto priemonės (jų junginio) leidžiama bendroji masė, dydžiuose, patvirtintuose Šakių rajono savivaldybės tarybos 2015 m. gegužės 28 d. sprendimu Nr. T-60. Mokestį apskaičiuoja ir už jo apskaičiavimo teisingumą atsako leidimus išduodantys rajono savivaldybės administracijos Ūkio skyriaus specialistai.

II. LEIDIMŲ TURĖJIMO KONTROLĖ
8. Didžiagabaričių ir (ar) sunkiasvorių transporto priemonių savininkai ar valdytojai savivaldybės nustatyta tvarka turi turėti išduotą leidimą važiuoti vietinės reikšmės keliais (gatvėmis).

9. Didžiagabaritės ir (ar) sunkiasvorės transporto priemonės savininkas ar valdytojas (vairuotojas), važiuodamas Šakių rajono savivaldybės vietinės reikšmės viešaisiais keliais, privalo leidimą važiuoti vieną kartą, mėnesiui ar metams turėti su savimi ir pateikti, pareikalavus kontroliuojantiems pareigūnams. Vieno važiavimo metu gali būti naudojamas tik vienas leidimas.

10. Leidimo turėjimą kelyje kontroliuoja teritorinių ir specializuotų policijos įstaigų pareigūnai bei Šakių rajono savivaldybės administracijos įgalioti  tarnautojai. Minėti asmenys turi teisę tikrinti kelių transporto priemonių matmenis, ašių apkrovas, bendrąją masę. Patikrinimo rezultatai fiksuojami užpildant kontrolės aktą (1 priedas).

11. Teritorinių ir specializuotų policijos įstaigų pareigūnai bei Šakių rajono savivaldybės administracijos įgalioti  tarnautojai tikrina, ar neviršyti nustatyti maksimalūs leidžiami ir (ar) leidime nurodyti didžiagabaričių ir (ar) sunkiasvorių transporto priemonių matmenys, ašies (ašių) apkrovos ir (ar) bendroji masė. Didžiagabaritės ir (ar) sunkiasvorės transporto priemonės bendrąją masę pareigūnai gali tikrinti pagal dokumentus ir (ar), esant techninėms galimybėms, sverdami. 
12. Jeigu didžiagabaritės ir (ar) sunkiasvorės transporto priemonės bendroji masė pagal pateiktus dokumentus neatitinka kontrolinio svėrimo rezultatų, vadovaujamasi kontrolinio svėrimo rezultatais.

13. Už teisingą didžiagabaritės ir (ar) sunkiasvorės transporto priemonės faktiškų matmenų, ašies (ašių) apkrovos, bendrosios masės nurodymą dokumentuose atsako didžiagabaričių ir (ar) sunkiasvorių transporto priemonių savininkai ar valdytojai.

14. Kai nustatoma, kad didžiagabaritės ir (ar) sunkiasvorės transporto priemonės faktiniai matmenys viršija maksimalius leidžiamus: ilgį – iki 1 m (įskaitytinai), aukštį – iki 10 cm (įskaitytinai), plotį – iki 9 cm (įskaitytinai) ir (ar) ašies (ašių) faktinė apkrova viršija maksimalią leidžiamąją iki 0,6 t (įskaitytinai), ir (ar) faktinė bendroji masė viršija maksimalią leidžiamąją iki 1 t (įskaitytinai), – tokiai transporto priemonei važiuoti Šakių rajono savivaldybės vietinės reikšmės viešaisiais keliais be leidimo.

15. Kai nustatoma, kad didžiagabaritės ir (ar) sunkiasvorės transporto priemonės faktiniai matmenys viršija maksimalius leidžiamus: ilgį – daugiau kaip 1 m, aukštį – daugiau kaip 10 cm, plotį – daugiau kaip 9 cm ir (ar) ašies (ašių) faktinė apkrova viršija maksimalią leidžiamąją daugiau kaip 0,6 t, ir (ar) faktinė bendroji masė viršija maksimalią leidžiamąją daugiau kaip 1 t, o jos savininkas ar valdytojas (vairuotojas) neturi leidimo:

15.1. iš didžiagabaritės ir (ar) sunkiasvorės transporto priemonės savininko ar valdytojo (vairuotojo), važiuojančio Šakių rajono savivaldybės vietinės reikšmės viešaisiais keliais, kontroliuojantys pareigūnai, kontroliuojančios institucijos nustatyta tvarka, turi teisę paimti didžiagabaritės ir (ar) sunkiasvorės transporto priemonės kelionės dokumentus ir uždrausti tokiai transporto priemonei važiuoti arba leisti jai važiuoti tik iki artimiausios kontroliuojančių pareigūnų nurodytos stovėjimo vietos. Toliau važiuoti leidžiama tik įforminus administracinės teisės pažeidimą ir Šakių rajono savivaldybės tarybos 2015 m. gegužės 28 d. sprendimu Nr. T-60 nustatyta tvarka gavus leidimą važiuoti visą maršrutą. Jei leidimas negali būti išduotas, toliau važiuoti draudžiama, kol didžiagabaritė ir (ar) sunkiasvorė transporto priemonė nebus nukrauta arba perkrauta į kitą transporto priemonę.

16. Kai nustatoma, kad didžiagabaritės ir (ar) sunkiasvorės transporto priemonės faktiniai matmenys viršija leidime nurodytus daugiau kaip 5 cm ir (ar) ašies (ašių) faktinė apkrova viršija leidime nurodytą daugiau kaip 0,6 t, ir (ar) faktinė bendroji masė viršija leidime nurodytą daugiau kaip 1 t, laikoma, kad jos savininkas ar valdytojas neturi leidimo ir taikomi šio Aprašo 15.1. punkto reikalavimai.

17. Kontroliuojančiam pareigūnui uždraudus didžiagabaritei ir (ar) sunkiasvorei transporto priemonei toliau važiuoti, atsakomybė ir išlaidos už krovinių perkrovimą, iškrovimą, saugojimą ir pristatymą gavėjui, taip pat ir didžiagabaritės ir (ar) sunkiasvorės transporto priemonės saugojimą tenka didžiagabaritės ir (ar) sunkiasvorės transporto priemonės savininkui ar valdytojui.

III. BAIGIAMOSIOS NUOSTATOS
18. Fiziniai ir juridiniai asmenys, pažeidę šį Tvarkos aprašą, atsako įstatymų nustatyta tvarka.

19. Kai vietinės reikšmės viešasis kelias gadinamas, Šakių rajono savivaldybė eismą keliu gali laikinai apriboti arba nutraukti. Žinios apie kelio uždarymą skelbiamos per visuomenės informavimo priemones. Kelio savininkas arba valdytojas informaciją apie kelio uždarymą teikia Lietuvos automobilių kelių direkcijai prie Susisiekimo ministerijos ir besiribojančių kelių savininkams arba valdytojams. Dėl nurodytų eismo ribojimų atsiradę nuostoliai eismo dalyviams neatlyginami.

